b'\n_START_ARTICLE_\nBernhard Aarnio\n_START_PARAGRAPH_\nBernhard Aarnio (ent. Lemberg; 3. kes\xc3\xa4kuuta 1876 Vanaja \xe2\x80\x93 28. tammikuuta 1951 Helsinki) oli suomalainen agrogeologi. _NEWLINE_Aarnion vanhemmat olivat maanviljelij\xc3\xa4 Johan Kustaa Lemberg ja Karoliina Kustaantyt\xc3\xa4r ja puoliso vuodesta 1902 Maria Hagelin. Aarnio tuli ylioppilaaksi 1895 ja valmistui filosofian kandidaatiksi 1903 ja lisensiaatiksi 1916. Filosofian tohtoriksi h\xc3\xa4n v\xc3\xa4itteli 1917. H\xc3\xa4n toimi maanmittausinsin\xc3\xb6\xc3\xb6rin\xc3\xa4 vuodesta 1909, geologisen toimikunnan sihteerin\xc3\xa4 vuodesta 1912 ja vanhempana assistenttina vuodesta 1918. Valtion maatutkimuslaitoksen vanhempi agrogeologi h\xc3\xa4n oli vuodesta 1926. Aarnio oli laitoksen johtaja 1931\xe2\x80\x931933 ja Maatalouskoelaitoksen professori 1933\xe2\x80\x931943, sen j\xc3\xa4lkeen vt:n\xc3\xa4 vuoteen 1946. Wienin maatalouskorkeakoulu my\xc3\xb6nsi h\xc3\xa4nelle kunniatohtorin arvon vuonna 1948. H\xc3\xa4n oli Akateemisen Karjala-Seuran j\xc3\xa4sen. Helsingin yliopiston dosentti Aarnio oli vuodesta 1919 ja Suomalaisen tiedeakatemian j\xc3\xa4sen vuodesta 1939. Maatalousakatemian puheenjohtajana Aarnio toimi 1938\xe2\x80\x931939.'